ЛОВЕЦ НА ПРИКЛЮЧЕНИЯ

„Конференцията на приключенците” се състоеше всяка година през месец август. Късното лято. Времето, когато топлият сезон си отиваше, отстъпвайки място на шарената и самотна есен, но оставяше след себе си красиви спомени за дълги вечери, стъпки в пясъка и лагерен огън. Различни хора от известни и неизвестни кътчета прииждаха, за да разкажат своите истории и за пореден път да покажат колко влюбени са в заниманието „приключенец”.

Залата, която събираше и попиваше неизброимите споделени преживявания, не беше голяма, но се намираше място за всеки човек и неговия ентусиазъм. Таванът бе куполовиден, а порталните врати – украсени с плакати на Индиана Джоунс и Лара Крофт. Стените бяха изрисувани с всякакви хорски представи за интересни преживявания, фантазии, нестандартни събития и много детски ръчички. Наоколо висяха кожени аксесоари като шапка с перо, чанта с лъскави капси, въжета, дори и карти на съкровища. В средата на залата бяха разположени дървени масички, които се отрупваха с храна и напитки, донесени от пътешествията на присъстващите. Около масите, на столове в причудливи форми, издялани от дърво, седяха гостите и нетърпеливо гледаха към сцената с черната трибуна и микрофона, който очакваше първата вълнуваща история.

- Здравейте, драги приключенци – нисък, възпълничък мъж с червени бузи застана срещу микрофона с няколко листа в ръка. – Приветствам ви на двадесет и седмата годишна „Конференция на приключенците”. Радвам се, че отново ви виждам и сме в пълен състав. Давам думата на Бети Байк, а аз ще опитам от онези сладки на масата, защото ги наблюдавам от доста време… - каза той и посочи към най-близките лакомства.

Бети Байк се засмя и набързо се качи на сцената. Беше жена, около тридесетте, с кожен елек, дънки и тъмносиня бандана, вързана около главата й.

*„На две колела”*

- Как сте, хора – поздрави тя и вдигна ръцете си във въздуха, подобно на рок-звезда. – Тази година бях предизвикана. Седях в любимия ми бар и пиех бира с моя приятел Тоби Турбото. Обсъждахме следващата дестинация, до която ще стигнем с моторите. Тоби ме погледна ето така – Бети направи физиономия с повдигната вежда и изкриви уста – и ме попита: „Ти няма ли да се откажеш вече?! Поживяхме си, повозихме се, полудувахме, но стига толкова. Не може цял живот да обикаляш с мотора и да пиеш бира.” Съгласих се с него, той е най-добрият ми приятел – тя сведе глава в отчаяние, но след миг рязко я вдигна. - Обаче после заредих возилото и, в рамките на шест месеца, обиколих много градове, включително Квебек и Мексико сити – в залата се чу кикотене, заради начина, по който Бети произнасяше думите – вяло и същевременно закачливо. – О, забравих да спомена, че пратих снимки на Тоби – добави тя и се ухили. – Лени Трий, ти си наред, човече!

В дъното на залата, от един странно оцветен стол, се изправи Лени Трий – слаб, висок мъж, с оредяла коса и скулесто лице. Той плесна ръцете на Бети, докато тя слизаше от сцената и зае мястото й.

*„В дървена къщичка за няколко дни”*

- С жена ми решихме да потърсим перфектното място за почивка през лятото – започна Лени. - Тя намери няколко отдалечени, провинциални къщички, но моето откритие бе по-добро. Попаднах на сайт, в който предлагаха две нощувки в къща на дърво. Спомних си за моята къщичка, която бях направил сам, като малък, и ме обзе носталгия. След няколко дни заминахме. Не съжалявам за преживяванията си през тези три дни. На къщичката нямаше обхват, телевизия или някаква връзка със света изобщо, но беше хубаво. Завивахме се с топли одеяла и говорехме по цели дни. Четяхме книги. Правехме си дълги разходки в близката гора и вдишвахме свежия въздух. Върнахме се в детството. Беше точно като едно време. Само че с жена ми… - каза той и мъжката част от аудиторията се засмя.

Към сцената се запъти Уинди Скот – младо момиче, с дълги медени къдрици, спускащи се по раменете й чак до бледосинята й поличка.

*„Полет с балон и хиляди сърца във въздуха”*

- Моето приключение беше романтично – усмихна се Уинди. – С моя приятел имахме годишнина и той реши да ме изненада като ми подари пътуване с летящ балон. Когато го видях, ми се стори огромен и отначало ме беше страх да се кача. Но вълнението от непознатото надделя и заедно полетяхме нагоре. Усещането беше вълшебно! Носиш се плавно във въздуха, докато всички хора и проблеми постепенно изчезват… Тогава той се наведе и ми подаде малка кутийка. Попита: „Ще се омъжиш ли за мен?”. Бях шокирана и развълнувана. Летях в небето и исках да извикам „Да” в отговор на мъжа на живота си. Преди да споделя мислите си с него, покрай балона започнаха да летят сърца. Червени сърца обсипаха небето и ме накараха да заплача от радост…

- Прие предложението му, нали?! – поиска да узнае Бети, която, заедно с всички други дами, жадно гледаше Уинди и си представяше случката.

- Ти как мислиш? – попита Уинди и разпери пред всички ръката си, на чийто безименен пръст блестеше красив пръстен.

Сред женската аудитория настана суматоха, а междувременно сцената бе заета от Аманда Травел. Ниско момиче, може би около метър и петдесет, с абаносово черна коса и лунички.

*„Уличен пазар, усмивки и странни храни”*

- Имах огромното удоволствие да посетя Банкок – столицата на Тайланд. Наслаждавах се на разходките по тесните улички и на отрупаните с различни предмети щандове покрай тях. Хората там го наричат „уличен пазар” – допълни тя и небрежно оправи косата си. – Навсякъде имаше цветни, интересно оформени и различни по големина стоки. Проведох кратък разговор с един от продавачите. Разхождаше се с малка количка, покрита с пликчета, пълни с течности в различен цвят. Той ми подаде един плик и се усмихна широко. Каза ми: „Опитай. Фреш от драконов плод.” Дори не се наложи да го платя, защото човекът ми го подари. Беше леко сладък и много вкусен. Пробвах и „пад тай” – усмихна се Аманда.

- Това пък какво е? – нетърпеливо попита Бети.

- „Пад тай” наричат пържените оризови спагети. Приготвят ги на улицата и също имат страхотен вкус. Купих една порция и за вас, на масата е. Заповядайте да опитате! – тя подкани останалите и Лени се престраши пръв.

Докато той изказваше впечатленията си от вкусната храна, пред трибуната застана Лайт Евънс – жена на около двадесет и пет години, с коса с цвят на изгрев и уверена походка.

*„Моторна шейна и приключение до „светлото селце””*

- Моето приключение беше зимно. Обикновено през този сезон предпочитам да стоя вкъщи с книга в ръка и чаша топло мляко, но сестра ми ме разубеди. Предложи ми да я придружа, заедно с приятелите й на ски-курорт. Е, казах си: „Защо пък не?!”. Не бях посещавала ски-курорт, а впечатлението ми от мястото бе чудесно. Научих се да карам моторна шейна след поредица от падания в пухкавия сняг. Прекарвахме дните в забавления и смях, който разтапяше снежинките във въздуха с топлината си. Вечерите запълвахме с пътуване с шейните до „светлото селце”. Така го наричахме ние. Няколко къщички, подредени стъпаловидно, сгушени в снега, излъчваха светлина от малките си прозорчета. Нали знаете, онази топла, уютна светлина, която излъчва всеки дом… И ние просто ги гледахме отдалече и мълчахме. Беше като в приказка…!

Настъпи тишина. Уинди Скот сякаш изразяваше емоцията на всички. Усмивката й бе нежна, а очите – замечтани, сякаш наблюдаваше блестящите прозорчета на „светлото селце”.

Сред мълчанието нечии обувки се запътиха към сцената. Тревър Пенсил – мъж на средна възраст, със ситно къдрава коса и големи очила.

*„Контакти чрез хартия и необичайни изражения”*

- Реших да направя опит – каза той и положи пръсти върху трибуната. – Един цял ден обикалях метростанциите, придружен от голям тефтер и молив. Окачих табела на врата си, която гласеше: „Не мога да говоря, но искам да разбера. Помогни ми.” Късах лист по лист, обмислях въпроса си и поставях думите на бялата хартия. „Колко големи са мечтите ти?”, „Какво би правил, ако сега не беше тук?”, „Къде би се изгубил?”, „До къде можеш да стигнеш?” – Тревър свали очилата си и въздъхна. – Някои хора ме изгледаха странно, помислиха си, че съм бездомник или луд, смачкаха листите, блъснаха ме… Но други отговориха на въпросите. Подариха ми от онези искрени усмивки, дето са рядкост в днешно време. Поздравиха ме. Изпуснаха следващото метро, за да изкажат своето мнение. Приключенията винаги ни учат на нещичко, а аз научих, че всеки човек има какво да каже, стига пред него да стои друг, готов да слуша и мълчи.

Тревър сложи очилата обратно на мястото им и освободи трибуната за Пинки Карсън - момиче с рокля в бонбонени цветове и ослепителна усмивка.

- Прекрасна история! – тя го прегърна и зае мястото му.

*„Мотоциклет, френски макарони и розови къщички”*

- Както знаете, обичам да пътувам, така че си направих кратко пътешествие до Бурано – квартал на Венеция. Силно ви препоръчвам да посетите градчето, гледките ще ви оставят без дъх. Лично аз се придвижвах с малък, синьо-зелен мотоциклет. Стръмните улички ме затрудняваха, но определено си заслужаваше – засмя се тя. – Пред мен се откри низ от красиви пейзажи, лек бриз и ухание на топли печива. Сградите наоколо бяха цветни, покрити с рисунки и орнаменти. В една от тях открих скромен ресторант, в който продаваха най-вкусните френски макарони с италиански меренг. Дори се запознах с жената, приготвила сладките, и я поздравих за добре свършената работа.

- Наистина са много вкусни! – възкликна Аманда, дояждайки своя макарон.

Пред микрофона се изправи Наоми Уинтър – млада жена с шоколадова кожа, тъмни очи и подрънкващи по ръцете й гривни.

*„Водач на впряг и горещо какао”*

- Ще подкрепя Лайт в зимните приключения – подхвърли Наоми и премести една от гривните. – За пръв път през живота ми, бях водач на кучешки впряг! Преживяването бе точно като във филма „Осем герои”, но моите бяха седем. Всички те бяха пухкави хъскита, със сини очи, непослушни и очарователни. Собствениците на сладките създания ме снабдиха с подходяща екипировка и ми обясниха как трябва да направлявам кучетата. Дистанцията, която изминахме заедно, беше около пет километра, но за това време изключително много се забавлявах. Това е като да ходиш по вода, но придружен от няколко рунтави приятелчета. А след студеното, криволичещо пътуване, си направих чаша горещо какао. Добавих маршмелоу към гъстата течност и изживях отново целия си ден като на филм! – завърши тя и зае мястото си.

- Аз бих избрала „Мумията”. Адаптацията от две хиляди и осма година – уточни Уинди и нави един рус кичур на пръста си. – Брендън Фрейзър е толкова сладък там!

Уинди бе подкрепена от още няколко дами на същото мнение, а мъжете доволно похапваха сладкиши, насочили погледи към човека, открил конференцията. Пълничкият водещ бе заел сцената и се опитваше да привлече женското внимание.

- И така, след като чухме предпочитанията на нежната част от нашия екип, е време да закрием събитието – тържествено обяви той, доволен от факта, че вече всички го наблюдаваха. – Напълно убеден съм, че историите и на останалите от групата ще бъдат толкова интересни, вдъхновяващи и галещи ухото, но е време да приключим за днес. С вас ще се видим при следващата ни среща – каза той и се обърна към другата част от приключенците, съставена отново от жизнерадостни и кипящи от енергия хора. – Преди обаче да се разделим и всеки да поеме пак на своето пътешествие, въоръжен с много хъс и добро настроение, искам да ви призная за моето приключение. То започна преди години със създаването на малка организация, която постепенно се разрастваше. Бети и Скот могат да споделят с вас какво бе в началото, когато имах пет дървени стола, двама ентусиасти и желание да споделя опита си – Бети и Скот, който все още не бе споделил своето преживяване, се спогледаха и размениха топли усмивки. – А вижте ни сега – продължи той. – Ядем чужда храна, създаваме контакти и поддържаме тази зала, която всъщност не е нищо особено – очите му проследиха тавана, от който висяха няколко въжета, и жълто-кафявите стени, боядисани и украсени от всички присъстващи. – Но вие я направихте най-ценното нещо за мен… Приключения ни спохождат всеки ден, някои са пълни с адреналин, други – с красиви гледки, трети – с удивителни хора, важното е как ще подходим към тях. Дали ще ги пренебрегнем, търсейки сигурност и комфорт или ще ги изживеем по най-добрия начин… Скъпи приятели – усмихна се той. – Вие сте прекрасни! Преживявайки историите, които споделяте тук, аз се чувствам като истински ловец на приключения. Те са моите трофеи. Гордея се с вас и ви благодаря! Бъдете приключение за някого! Случете се на някого! Влезте в живота му и го направете хубав! Човек се чувства истински жив, режисирайки филма с приключенията си…

Автор: Славея Стефанова Семова

ХI клас

17 години

СУ „Георги Измирлиев” – гр.Горна Оряховица